b"\n_START_ARTICLE_\nHelena Blavatsky\n_START_SECTION_\nJoventut\n_START_PARAGRAPH_\nDe fam\xc3\xadlia noble, per part de mare \xc3\xa9s descendent dels pr\xc3\xadnceps Dolgoruki, i el seu pare, el bar\xc3\xb3 Peter von Hahn, era coronel de l'ex\xc3\xa8rcit rus. Quan tenia setze anys, es va casar amb el general Nik\xc3\xadfor V. Blavatski, vicegovernador d'Erevan, molt m\xc3\xa9s gran que ella. Als tres mesos de casada, va fugir a cavall del castell on vivia en direcci\xc3\xb3 a Constantinoble. All\xc3\xa0 es va trobar amb una amiga russa i totes dues van marxar cap a Egipte. Mentre va ser a Egipte, va aprendre l'art de la m\xc3\xa0gia sota el guiatge d'un vell copte. L'agost de 1851, va con\xc3\xa8ixer un rajput de l'\xc3\x8dndia a Londres, que li va confiar la creaci\xc3\xb3 de la societat destinada a difondre la doctrina teos\xc3\xb2fica. El seu inter\xc3\xa8s per con\xc3\xa8ixer les creences i les tradicions ocultistes li comportava viatjar per llocs arriscats com el Tibet. Entre 1867 i 1870, va viure a Orient i va completar la seva educaci\xc3\xb3 ocultista. El 1873, va con\xc3\xa8ixer el coronel nord-americ\xc3\xa0 Henry S. Olcott a la ciutat de Chittenden (Vermont). Va ser el seu company de treball des de llavors.\n_START_SECTION_\nObra\n_START_PARAGRAPH_\nEl 1877, comen\xc3\xa7a la seva carrera com a escriptora, amb el llibre de filosofia esot\xc3\xa8rica Isis Unveiled ('Isis desvelada'). El 1882, la Societat Teos\xc3\xb2fica tindr\xc3\xa0 la seu central a Adyar, prop de Madr\xc3\xa0s. Funda la revista Lucifer el 1887, que el 1897 passaria a anomenar-se Theosophical Review, i que va ajudar a fer arrelar la doctrina teos\xc3\xb2fica a Am\xc3\xa8rica del Nord i Anglaterra. El 1889, tamb\xc3\xa9 va escriure els tractats sobre la doctrina m\xc3\xadstica i teos\xc3\xb2fica The Voice of the Silence, tradu\xc3\xaft en catal\xc3\xa0 La veu del silenci i The Secret Doctrine ('La doctrina secreta', 1888); aquesta darrera, que consta de dos volums, fou ampliada amb un pol\xc3\xa8mic tercer volum per Annie Besant. Amb la seva obra, l'autora vol ensenyar que la natura no \xc3\xa9s una trobada casual d'\xc3\xa0toms; pret\xc3\xa9n assignar a l'\xc3\xa9sser hum\xc3\xa0 el lloc just a l'univers, salvar de la degradaci\xc3\xb3 les veritats arcaiques que constitueixen la base de tota religi\xc3\xb3, descobrir les unitats fonamentals que fan brotar aquesta base de la religi\xc3\xb3, i mostrar que, al cant\xc3\xb3 fosc de la natura, la ci\xc3\xa8ncia de la civilitzaci\xc3\xb3 moderna no podr\xc3\xa0 arribar-hi mai. La seva obra va influir en el naixement de l'art abstracte per part de Hilma af Klint._NEWLINE_El 1891, a la seva casa de Londres agafa la grip, a conseq\xc3\xbc\xc3\xa8ncia de la qual va morir el 8 de maig."